Gedig: VoorsorgArgieffoto (foto: Free-Photos/Pixabay) Elisabeth Eybers (1915 – 2007) Om ongehinderd onder eie dak te skuil kan jy ŉ voorraamleuse plak soos: ons verkoop of koop nie aan die deur, het niks om op te knap, is reeds bekeer. Op die manier ontmoedig jy messlypers, skemerige kollektante en kansgrypers, Jehovasbodes en tapytverkopers, houtkeweruitroeiers en wederdopers. Jy sku – naywerig? – die hele skaar wat so hul loon van huis tot huis vergaar en sonder waarskuwing geen oomblik deins om jou trap-af te pluk uit jou gepeins. Maar eendag sal jy opgetrommel word want fantasie en voorsorg skiet te kort: waar vind jy nog ŉ slagsin om jou bel te vrywaar teen die engel Asrael?